정조 1년
丁酉十一月十二日巳時。上御宣政殿。初次啓覆入侍時。都承旨洪國榮。左承旨李亨逵。左副承旨徐逈修。右副承旨李秉模。同副承旨申應顯。注書柳孟養。假注書洪文泳。事變假注書朴奎淳。記事官徐龍輔金勉柱。領議政金尙喆。左議政鄭存謙。右議政徐命善。兼禮曹判書蔡濟恭。行戶曹判書具允鈺。左參贊黃景源。右參贊尹東暹。漢城判尹鄭尙淳。吏曹參判李在簡。西班安昌君燝仁陽君李景祜。判敦寧李重祜。工曹判書洪樂性。刑曹判書張志恒。兵曹參判嚴璹。同知中樞府事任希曾。刑曹參判徐有慶。南班刑曹參議趙英鎭。執義洪彦喆。持平兪岳柱。獻納呂善亨。副校理沈有鎭。副修撰林蓍喆。以次進伏訖。尙喆曰。聖體。若何。上曰。一樣矣。上曰。玉堂何不入來乎。催促。可也。亨逵曰。今日啓覆。玉堂未及入侍。事甚未安。上下番儒臣。竝從重推考。何如。上曰。依爲之。出擧條命善曰。玉堂催促。注書之事也。而承旨躬自出去。失體大矣。當該承旨罷職。何如。上曰。此是生疎之致。推考。可也。出擧條國榮讀印僞造罪人朴斗杓文案。上曰。完決時刑判。誰也。志恒曰。御將爲刑判時完決矣。上曰。罪人文案。隨處付籤。以便考閱。而今番全不付籤。何也。應顯曰。生疎之致。只憑院吏之言。未及照檢矣。上曰。吳海昌誰也。志恒曰。海昌不過隨從。故已參酌定配矣。上曰。初招歸罪兩班。而所謂兩班。不爲推問。中間又入盧慶彬者。誠爲疑亂矣。尙喆命善曰。所謂兩班。似有隱情。而再招以後。忽然歸之誣罔。渠獨自當矣。濟恭曰。所謂兩班。推覈。然後可以成案矣。上曰。兩班隱然欲脫空。而歸罪於海昌矣。其時刑判。使之入侍。國榮曰。斗杓之欲爲擔當漫漶者。必有隱情矣。尙喆曰。三月發問時。則兩班入於問目中矣。存謙曰。兩班之或問或否。誠有漫漶之意矣。上曰。海昌身死後。兩班無推問之事。其時刑判。不善鉤覈矣。顧謂志恒曰。兩班名姓。卿雖不知。曹吏必有知之者。問名以奏。志恒曰。曹吏輩。但知斗杓爲鄭晩淳婢夫云矣。上曰。此獄毋論元犯之有無。兩班斯速捉問。然後可得其首犯者矣。斗杓似亦非鄭哥婢夫矣。國榮曰。斗杓間間往來鄭家云矣。上曰。吳海昌之自斃。必有隱情矣。命善曰。誠可疑矣。上曰。讀問目。國榮讀奏。上曰。按獄不審之失。前後刑判。俱難免矣。而以問目及捧招觀之。則末後所當刑判。尤有失矣。尙喆命善曰。然矣。上曰。關文筆跡。當爲眞贓。僞印僞關。亦爲捉置乎。命善曰。使渠自寫。則筆跡同異。自可綻露矣。志恒曰。僞關則其時燒火矣。上曰。金廷夏則白放乎。存謙曰。自均廳已卽放矣。上曰。此獄旣不得成案。則盧慶彬諸人。當更爲盤問矣。僉議。何如。尙喆曰。僞造印信。渠已擔當自服。則更無可論。而以獄體言之。則干連兩班諸人。更加盤問。然後可無疎漏之歎矣。上曰。今則斗杓之生殺。非欲詢問。旣不成獄案。則更爲詳悉究覈後。可決之矣。尙喆曰。獄情必也窮覈。然後可無未審之歎。聖敎至當矣。存謙曰。海昌雖身死。慶彬旣生存。則不可不更覈矣。命善曰。臣意亦然矣。有慶曰。臣意所謂兩班。嚴加究竟後。獄案始可成體段。而斗杓情節。亦可無疑亂之端矣。國榮曰。斗杓正犯與否。據此獄案。未可的知矣。英鎭曰。聖敎。臣固欽仰。無他所見矣。燝曰。獄案疎漏。更覈之聖敎。至當矣。濟恭曰。臣豈有他見乎。允鈺曰。臣亦無他見。更覈。誠好矣。樂性曰。究竟獄情。誠如聖敎矣。景祜曰。獄案疎漏。不可不更覈矣。重祜曰。大辟固當欽恤。則獄案旣不成體段。究覈之聖敎。誠然矣。景源曰。臣見亦以爲更覈。好矣。東暹曰。更覈之聖敎。誠至當矣。在簡曰。臣別無他見矣。璹曰。臣豈有異見乎。希曾曰。更覈。好矣。國榮曰。此獄之可疑有二處。旣見疑案。則其在欽恤綜核之道。不可不更問矣。亨逵曰。臣以爲不可不更問矣。逈修曰。更問。好矣。秉模曰。更覈似不可已矣。應顯曰。兩班之不爲盤問。大失獄體。更問。好矣。彦喆曰。更問。好矣。岳柱曰。旣有可疑。則不可不更覈矣。有鎭曰。臣亦無他見。更問。好矣。蓍喆曰。獄案疎漏。則詳覈。好矣。善亨曰。獄情有疑。則更問。斷不可已矣。命書更覈判付。上曰。斗杓初招。提出兩班。再招始言干連諸人。四招又出海昌。而均廳盤問時則漏兩班者。抑何故也。存謙曰。與法司究問有異。故若是呑吐矣。尙喆曰。當初自均廳。捉送法曹。而關文僞造一款。斗杓納招於均廳時。則抵賴不服矣。上曰。自初慶彬書關文。着押踏印。納于兩班宅云矣。尙喆曰。今此處分。誠大矣哉。斗杓若不僞造印信。而拘於威勢。擔當自服。則豈不可矝乎。前後按獄刑堂。不可無罪矣。存謙曰。獄體重矣。刑堂烏得無罪乎。上曰。御將入來後。聞其所對。當處分矣。善復進前。上曰。斗杓獄事。卿當之乎。善復曰。臣最初當之。多般廉察盤問矣。上曰。兩班則胡不盤問。而驅諸粧撰乎。善復曰。厥漢果孟浪矣。以其均堂家婢夫之故。假托兩班矣。上曰。兩班旣出初招。而漫漶於再招。則何爲不問兩班之誰某。而終無究竟之事乎。善復曰。旣是鄭晩淳廊底之人。則所謂兩班。筵稟之前。有難任自究問矣。上曰。此事不善爲之矣。旣有所問。而漏於獄案可乎。專事漫漶非矣。再招問目。御將不當則已。旣當之後。僞關之自作自書一款。入於問目中。而兩班則終始無問何也。爲見兩班顔面。而掩置不問。則法徒歸於無知下賤乎。先大王斷獄欽恤之聖敎。尙今在耳。昨日深夜。繙閱獄案。專出審克之意。則御將事大段非矣。尙喆曰。罪人朴斗杓文案中。僞署僞印。出自兩班之說。連發於斗杓之招。而前後該曹之不一究覈。大段疎漏。論以獄體。不可無罪。最初捧招與畢竟完決之該堂。宜施譴責之典矣。上曰。此時武將遞易可悶。爲先越俸三等。可也。出擧條命少退。更進伏訖。命書傳敎曰。本曹方有推覈事。司寇之長。不可不擇。兼禮曹判書蔡濟恭爲刑曹判書牌招。先入侍後謝恩。又書傳敎曰。啓覆殿座。六曹長官。不可不備。仁陽君李景祜。禮曹判書除授牌招。先入侍後謝恩。兵曹判書牌招。出榻敎以捕盜大將兼察啓辭。傳于李亨逵曰。左大將兼察。傳于李亨逵曰。侍衛軍兵雨具。命書傳敎曰。御將姑勿出代。以御營大將兼察啓辭。傳于李亨逵曰。禁將兼察御營。兼大將洪國榮牌招。傳授命召事。榻前定奪左邊捕盜大將張志恒牌招。傳授命召及大將牌傳令牌事。榻前定奪尙喆曰。新除禮曹判書李景祜。旣是輔國。兼帶知中樞。例也。而臣於年前。錯認以有勳號。則不可兼樞銜。偶有所陳達。減下矣。追聞古例。無不得兼之法文。若然則不宜以有勳號而減樞銜。使之依前施行。何如。上曰。依爲之。出擧條仁陽君李景祜。知中樞口傳單付事。榻前定奪亨逵讀朴重根推案。上曰。結案讀之。亨逵讀奏。上曰。照律條讀之。亨逵讀奏。上曰。僉議。何如。尙喆曰。重根事。臣向日收議時。已仰對矣。雖曰自刎。禁中肅嚴之地。渠敢拔劍於傳敎之下。則法意有難容貸矣。存謙曰。臣於再次仰對。旣無異議。而乘憤拔劍。情犯凶慘。決難容恕矣。命善曰。此漢傅生。則後弊難言。法外無可達之事矣。濟恭曰。此人肆毒。萬萬切憤。大臣旣已收議法外別無可達者。而第臣見。如張釋之之言。先儒雖非之。法官當以法論之。以大辟律旁照。終涉。如何。臣是法官。敢此仰達矣。上曰。其時不卽處分之意。卿等亦知之矣。考諸律文。此律外。無他律之可當者。待時雖不襯着。其時議用此律。意亦有在。而大抵卿言。好矣。待詳覆擧行。尙喆曰。秋官引古律。雖有所達。而渠云自刎。傳敎之下。拔劍肆毒之罪。法不可赦矣。上曰。渠不欲受杖。有此拔劍之事乎。尙喆存謙命善曰。傳敎一下。卽地拔劍者。烏得免死罪乎。有慶曰。臣於其時。以考覆仰奏。當以法處之矣。英鎭曰。其時臣在臺職。已發啓矣。如或傅生。則後弊難防。依律斷死。烏可已乎。燝曰。依律處斷。恐不可已矣。景祜曰。禁庭拔劍之人。豈可傅生乎。允鈺曰。大臣已有所達。法外豈有他議乎。景源曰。法外無可達者矣。東暹曰。此人決不可傅生矣。樂性曰。刑官雖以法仰達。而禁庭拔劍。曾所未有之變怪。依律處斷。豈可已乎。重祜曰。此誠變怪。傳敎之下。禁庭拔劍之人。法何可容貸乎。尙淳曰。罪疑惟輕。非謂此等變怪也。傳敎之下。若是其狠毒忿戾之人。豈可傅生乎。在簡曰。法外更無可達者矣。璹曰。法外豈有他見乎。希曾曰。臣亦無異見矣。亨逵曰。法外無可達者矣。逈修曰。萬萬兇獰。殺之無赦。刑判所達。雖有所據。決難傅生矣。秉模曰。不可傅生矣。應顯曰。決難容貸矣。有鎭曰。此等罪犯。何可傅生乎。蓍喆曰。無其律則已矣。三尺至嚴。不可容貸矣。彦喆曰。決不可容貸矣。岳柱曰。臣於其時。適忝諫院。目擊其萬萬兇毒之狀。不可傅生矣。善亨曰。此等罪犯。不可傅生矣。命書更待三覆判付。逈修讀李㖯伊推案。上曰。承服招讀之。逈修讀奏。上曰。㖯介再招讀之。逈修讀奏。上曰。結案讀之。逈修讀奏。上曰。贓物盡捉之乎。濟恭曰。贓物俱在。昭不可掩矣。上曰。非今斯今。易易爲之矣。存謙曰。僞印造曆。兩罪俱發矣。上曰。僉議。何如。尙喆曰。兩罪俱發。當斷以死辟矣。上曰。無傅生之路。則無可疑者乎。命善曰。如犯越之罪。旣促之後。不可容貸矣。濟恭曰。以文案觀之。無可疑者。法不可容貸矣。有慶曰。少無可疑者矣。英鎭曰。兩罪俱發。無可恕者矣。燝曰。法外無可達者矣。景祜曰。法外無可達者矣。允鈺曰。有難容貸矣。景源曰。法外無可恕者矣。東暹曰。法外無可達者矣。樂性曰。律尺至嚴。豈有可恕之道乎。重祜曰。法外無他可恕者矣。尙淳曰。雖曰貧殘。豈可以此而傅生乎。在簡曰。法外可達者矣。璹曰。法外無可原恕者矣。希曾曰。臣與諸臣之見無異矣。命善曰。官板限軸。不可私印者。雖曰有益於館生。如官帽都庫等法。終不可久遵無弊矣。濟恭曰。大損國體。此法決難永久遵守矣。樂性曰。此乃不可行之法矣。國榮曰。文案無疑。法不可低昂矣。亨逵曰。臣於秋官時。見其貧賤無依。而兩罪俱發。則何可傅生乎。逈修曰。觀此文案。更無可疑。秉模應顯曰。此而傅生。則奸弊難防矣。有鎭曰。在法難恕矣。蓍喆曰。不可傅生矣。彦喆曰。律文分明。無可恕之道矣。岳柱善亨曰。法外無可達者矣。命書更待三覆判付。秉模讀李再得推案。上曰。無可疑矣。命善曰。此人此事。自是技倆。不知幾次此等作變矣。上曰。初招讀之。秉模讀奏。上曰。元宅爲幾寸乎。命善曰。元宅爲五寸矣。上曰。全東仁孫始仲乎。命善曰。然矣。上曰。同推招辭讀之。秉模讀奏。上曰。屍親招讀之。命善曰。發狀卽屍親招矣。上曰。金召史招讀之。秉模讀奏。上曰。金召史爲東仁子婦乎。命善曰。然矣。上曰。元宅則不緊矣。存謙曰。爲埋置見捉矣。命善曰。再彭與東仁。爲五寸叔姪。而元宅則渠之兄嫂也。見捉於埋置之際。而再彭之叔。爲求屍水者矣。上曰。屍親初招內辭緣乎。命善曰。然矣。上曰。全始仲與再彭爲七寸乎。命善曰。然矣。上曰。再得更招讀之。秉模讀奏。上曰。金召史初招。則屢試爲言。更招則不爲此說乎。考覆讀之。秉模讀奏。上曰。發塜啓屍。尙爲一律乎。濟恭曰。然矣。上曰。私掘與發塜見屍。同爲一律乎。國榮曰。發塜非一律。而開棺見屍爲一律矣。上曰。向者全羅監司李普行啓聞中。此等類。欲爲放釋。因卿言置之矣。濟恭曰。先大王特貸私掘律。故近來多犯此律矣。上曰。僉議。何如。尙喆曰。殘忍慘惻矣。年雖二歲。與生有異。旣犯其屍。則有難容貸矣。存謙曰。掘屍斷臂者。豈可生乎。命善曰。比諸殺人。尤爲慘毒。況屢作此變。則豈可恕乎。濟恭曰。渠之所爲。極其慘毒。屍人之生死何論。決難容貸矣。有慶曰。慘毒如此。大小無別。法何可容貸乎。英鎭曰。旣有律文。豈可恕乎。燝曰。法外無可達者矣。景祜曰。兒屍斷臂。尤極殘忍。當用法矣。允鈺曰。法不可容貸矣。景源曰。此等殘忍之人。豈可傅生乎。樂性曰。非但見屍。又作此變。無可恕矣。重祜曰。情節慘毒。尤無可恕者矣。上曰。比墓蠱。尤加一層矣。東暹曰。墓蠱。旣有律文。況此等罪犯乎。有難容貸矣。尙淳曰。此而傅生。遐方愚氓。難防此弊。法外無可達者矣。在簡曰。極其殘忍。豈可容貸乎。璹曰。不止見屍。則法無可恕者矣。希曾曰。法外無可達者矣。國榮曰。此文案。旣無可疑。固當依律。而臣意屍水求得之人。尤不可不嚴處。此亦可殺矣。亨逵曰。此人當依律矣。逈修曰。此等獄。有何同異之論乎。秉模曰。決難容貸矣。應顯曰。慘惻極矣。用法之外。有何他見乎。上曰。屍水求覓。在於兒死後者。極爲殊常矣。有鎭蓍喆曰。臣等無異同之見矣。彦喆岳柱善亨曰。極爲慘惻。法不可容貸矣。命書更待三覆判付。命少退。更進伏訖。應顯讀李重伊推案。上曰。元犯覆檢招讀之。應顯讀奏。上曰。本曹招讀之。應顯讀奏。上曰。啓覆條目讀之。應顯讀奏。上曰。付籤。專不爲之。故昨夜艱尋見之矣。完決條。亦不付籤乎。完決爲某日乎。命善曰。完決卽乙未十二月十九日矣。上曰。完決承款招讀之。應顯讀奏。上曰。結案讀之。應顯讀奏。上曰。照律讀之。應顯讀奏。上曰。僉議。何如。尙喆曰。初無嫌怨。乘醉打殺。而殺人旣分明。則法不可容貸矣。上曰。一打尙輝之鬢。再打尙輝之臍。當日致命乎。存謙曰。致命處實因分明。當日致斃。則無論有意無意。法不可低昂矣。命善曰。無論有情無情。當日致命。則法不可容恕矣。濟恭曰。殺人旣是死辟。何論情之有無乎。有慶曰。殺人者死。則豈可有原恕之論乎。英鎭曰。殺人分明。則法外有何可恕者。燝曰。殺人者當用法矣。景祜曰。卽地致命。豈有法外之見乎。允鈺曰。當用三尺矣。景源曰。法外無可達者矣。樂性曰。殺人分明。法何可容貸乎。重祜曰。殺人者。當償命矣。東暹曰。無異見矣。尙淳曰。殺獄若以情之有無。如或原恕。則後弊難防。當用法矣。在簡曰。法外無他見矣。璹曰。殺獄。豈可有法外可恕之見乎。希曾曰。臣無異見矣。國榮亨逵逈修秉模應顯曰。法不可恕。則何論情之有無乎。有鎭蓍喆彦喆岳柱善亨曰。臣等無他法外之見矣。命書更待三覆判付。亨逵讀李彝永推案。上曰。傷處讀之。亨逵讀奏。上曰。當初諉之彼女自刎乎。命善曰。然矣。上曰。彝永。李應重之子乎。命善曰。然而狂生云矣。上曰。夏間因訓將所奏。拘囚秋曹之人乎。命善曰。然矣。上曰。覆檢招讀之。亨逵讀奏。上曰。難矣。何以則爲好耶。情節雖或有傅生之端。末稍爲難矣。命善曰。訓將亦言。如或生出。則其刃不知更殺何人云矣。上曰。本曹招讀之。亨逵讀奏。上曰。渠於此自服乎。命善曰。然矣。上曰。承服招讀之。亨逵讀奏。上曰。結案讀之。亨逵讀奏。上曰。爲誰近族乎。亨逵曰。李秉泰六寸孫矣。上曰。照律讀之。亨逵讀奏。上曰。僉議。何如。尙喆曰。雖曰七八年仰役之婢。殺人無疑。當用法矣。上曰。七八年仰役之婢。何意刺殺乎。領相之意。何如。尙喆曰。大明律。奴婢無罪見殺。則爲故殺矣。上曰。彼欲免殺人而殺之如此。況律文如此乎。存謙曰。臣於街路上。逢着此人。頗有困境。蓋非平人。而殺人如此。豈可容貸乎。尙喆命善曰。殺人雖分明。而旣是仰役婢。則與他人似有異矣。濟恭曰。殺人若是狼藉。何可容貸乎。有慶曰。三尺不可屈矣。英鎭曰。法意至嚴。何可容貸乎。燝曰。殺人無疑當用法矣。景祜曰。刺殺分明。法外無可達者矣。允鈺曰。刃刺無疑。法意至嚴。有何可達之見乎。景源曰。臣亦無異見矣。樂性曰。殺人無疑。法何可容貸乎。重祜曰。將來貽害姑無論。殺獄豈可原恕乎。東暹曰。法不可恕矣。尙淳曰。以刃刺殺者。焉逭王章乎。在簡曰。刺殺狼藉。焉敢免死乎。璹曰。殺人分明。固當斷以王法矣。希曾曰。殺人者。固當死矣。國榮曰。法不可恕矣。亨逵曰。法不可低昂矣。逈修曰。有名之人。殺之固無惜矣。秉模曰。當用法矣。應顯曰。殺人分明。固當用法矣。有鎭蓍喆彦喆岳柱善亨曰。旣無可疑。則固當用法矣。命書更待三覆判付。亨逵讀業伊推案。上曰。文案有可起疑處乎。刺殺則分明矣。尙喆命善曰。果無疑矣。上曰。十分無疑。而淡不里業伊。一則官吏也。一則官奴也。渠等旣非輩流。則豈無所捉而然乎。貞心卽業伊小妻。則何不施一次刑訊而究覈乎。雖曰。姦未成。其曰。公然見殺。則終不推覈厥女者。不成獄體。更覈以待後日。啓覆無妨矣。刑判仔細見之乎。濟恭曰。伏承聖敎果然矣。貞心更爲究覈後。可成獄案矣。上曰。淡不里雖或交奸。旣非登時捕捉。而殺人分明。何不嚴訊貞心乎。濟恭曰。見其廳上廳下。相對酬酢。公然殺之。於理無之矣。上曰。業伊生怯於刺殺之後。渠欲自裁乎。亨逵曰。見其露腸生。怯欲自裁矣。上曰。業伊初招讀之。亨逵讀奏。上曰。聞屍親言來告者。殊常矣。覆檢招讀之。亨逵讀奏。上曰。大體此獄。何如。大臣刑堂奏之。尙喆曰。獄情盡覈後處之。誠如聖敎矣。存謙命善曰。畢竟當償命矣。濟恭曰。誠如聖敎獄體備具後。償命未晩矣。有慶英鎭曰。殺人分明。而以獄體言之。則似未詳明。聖敎誠至當矣。命書業伊更査判付。上曰。未盡處。刑判更關査出。可也。命退出。